Agrosanoat majmui va oziq-ovqat taʼminoti sohasidagi loyihalarni amalga oshirish agentligi faoliyatini tashkil etish toʻgʻrisida
(resolution, 2021-12-29)

Oʻzbekiston Respublikasi Prezidentining “Qishloq va suv xoʻjaligi davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 17-apreldagi PF-5418-son Farmoni ijrosini taʼminlash hamda qishloq xoʻjaligi ishlab chiqarishida mahsuldorlikni yuksaltirish va tadbirkorlikni rivojlantirishga yoʻnaltirilgan qishloq va suv xoʻjaligi sohasidagi loyihalarni amalga oshirishning yagona tizimini shakllantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Qishloq va suv xoʻjaligi davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 17-apreldagi PF-5418-son Farmoniga muvofiq Qishloq xoʻjaligi korxonalarini tarkibiy qayta tuzish agentligi hamda Qishloq va suv xoʻjaligida investitsiya loyihalarini amalga oshirish markazi negizida Agrosanoat majmui va oziq-ovqat taʼminoti sohasidagi loyihalarni amalga oshirish agentligi tashkil etilganligi maʼlumot uchun qabul qilinsin. 2. Quyidagilar Oʻzbekiston Respublikasi Qishloq xoʻjaligi vazirligi huzuridagi Agrosanoat majmui va oziq-ovqat taʼminoti sohasidagi loyihalarni amalga oshirish agentligining (keyingi oʻrinlarda — Agentlik) asosiy vazifalari etib belgilansin: agrosanoat kompleksi va oziq-ovqat taʼminoti sohasida, shuningdek, tadbirkorlikni qoʻllab-quvvatlash va rivojlantirishga qaratilgan loyihalarni, shu jumladan investitsion loyihalarni ishlab chiqish va shakllantirishga koʻmaklashish; agrosanoat kompleksi va oziq-ovqat taʼminoti, shuningdek, tadbirkorlikni qoʻllab-quvvatlash va rivojlantirish sohasida loyihalarni, shu jumladan, investitsion loyihalarni amalga oshirish uchun xorijiy investitsiyalarni, xalqaro moliya institutlari va xorijiy hukumat moliya tashkilotlarining (keyingi oʻrinlarda XMI va XHMT deb ataladi) kredit, grant va texnik koʻmaklashish mablagʻlarini jalb qilish; agrosanoat kompleksi va oziq-ovqat taʼminoti, shuningdek, tadbirkorlikni qoʻllab-quvvatlash va rivojlantirish sohasida modernizatsiya qilish, texnik va texnologik yangilashga doir loyihalarni amalga oshirish; loyihalar va subloyihalarning amalga oshirilishini tizimli monitoring qilish, ularni samarali amalga oshirishga toʻsqinlik qiluvchi muammolarni aniqlash hamda ushbu muammolarni hal etish boʻyicha amaliy yordam koʻrsatish; startap loyihalar tashabbuskorlari bilan hamkorlik qilish, innovatsion gʻoya va texnologiyalarni joriy etish, energiyani tejaydigan va yuqori samarali loyihalarni amalga oshirish, agrosanoat kompleksi va oziq-ovqat taʼminoti sohasida laboratoriyalar va tajriba-konstruktorlik byurolarini tashkil etishga koʻmaklashish; agrosanoat kompleksi va oziq-ovqat taʼminoti sohasidagi loyihalar, shuningdek, investitsion loyihalar doirasida davlat va xoʻjalik boshqaruvi organlari, mahalliy davlat boshqaruvi organlariga hamda boshqa tashkilotlarga yordam koʻrsatish. 3. Agrosanoat majmui va oziq-ovqat taʼminoti sohasidagi loyihalarni amalga oshirish agentligining boshqaruv xodimlarining cheklangan soni 19 kishidan iborat boʻlgan tuzilmasi ilovaga muvofiq tasdiqlansin. 4. Belgilab qoʻyilsinki: Agentlik faoliyatini moliyalashtirish XMI va XHMT tomonidan investitsion loyihalarni amalga oshirish uchun ajratilgan mablagʻlar hamda qonun hujjatlarida taqiqlanmagan boshqa manbalar hisobidan amalga oshiriladi; Agentlikni Oʻzbekiston Respublikasi Prezidenti Administratsiyasining iqtisodiyot tarmoqlari, investitsiya va tashqi savdo siyosatini amalga oshirish boʻyicha Oʻzbekiston Respublikasi Prezidenti maslahatchisining boʻlinmalari bilan kelishgan holda Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod etiladigan bosh direktor boshqaradi; Agentlik bosh direktorining oʻrinbosarlari Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari bilan kelishilgan holda Qishloq xoʻjaligi vaziri tomonidan lavozimga tayinlanadi va lavozimdan ozod etiladi; Agentlik bosh direktori maqomi, mehnatga haq toʻlash, tibbiy va transport xizmatlari sharoitlari boʻyicha vazir oʻrinbosariga tenglashtiriladi. 5. Agentlik bosh direktoriga quyidagi huquqlar berilsin: zarurat boʻlganda Oʻzbekiston Respublikasi Qishloq xoʻjaligi vazirligi bilan kelishgan holda boshqaruv xodimlarining belgilangan cheklangan umumiy soni va mehnatga haq toʻlash fondi doirasida Agentlik tuzilmasiga oʻzgartirishlar kiritish; Agentlikka yuklangan vazifalarni, shu jumladan, loyihalarning texnik-iqtisodiy asoslashlarini va texnik-iqtisodiy hisoblarini amalga oshirish uchun shartnoma asosida mahalliy va xorijiy mutaxassislarni, ekspertlar va olimlarni jalb etish. 6. Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradovga Qishloq xoʻjaligi korxonalarini tarkibiy qayta tuzish agentligi hamda Qishloq va suv xoʻjaligida investitsiya loyihalarini amalga oshirish markazi qayta tashkil etilayotganligi hamda ular negizida Agentlik tashkil qilinayotganligi haqida XMI va XHMTga xabarnomalar yuborish vakolati berilsin. 7. Belgilab qoʻyilsinki: Agentlik tomonidan amalga oshirilayotgan loyihalar boʻyicha tijorat banklarida depozit hisob raqamlari ochiladi, ushbu hisob raqamlaridan boshqa loyihalardagi majburiyatlarni bajarish uchun toʻlovlar amalga oshirilishiga yoʻl qoʻyilmaydi; Agentlik, Oʻzbekiston Respublikasi Qishloq xoʻjaligi vazirligi va Suv xoʻjaligi vazirligi yangi loyihalarni shakllantirish va investitsiyalarni jalb etish uchun, shuningdek, ishtirok etayotgan moliya tashkilotlari (tijorat banklari, lizing va mikrokredit tashkilotlari) bilan loyihalar va subloyihalarning oʻz vaqtida va sifatli amalga oshirilishi, shu jumladan, kredit liniyalarning samarali oʻzlashtirilishi uchun birgalikda javob berishadi. 8. Agentlik Toshkent shahar, Shayxontohur tumani, Labzak koʻchasi, 1A-uy, A bloki (1 va 2-qavatlar, yertoʻlasi bilan) manziliga tekin foydalanish huquqi asosida joylashtirilsin. 9. Agentlik ishtirok etayotgan tijorat banklari bilan birgalikda amalga oshirilayotgan loyihalar doirasida subloyihalarni moliyalashtirishning soddalashtirilgan tartibini, shu jumladan, tijorat banklarining hududiy filiallari tomonidan Agentlikka subloyihalar boʻyicha tegishli maʼlumot va hujjatlarni bevosita taqdim etish vakolatlarini kengaytirish masalasini bir oy muddatda koʻrib chiqsin. 10. Agenlik Oʻzbekiston Respublikasi Vazirlar Mahkamasiga: bir oy muddatda — Agrosanoat majmui va oziq-ovqat taʼminoti sohasidagi loyihalarni amalga oshirish agentligining Nizomini; ikki oy muddatda — qonun hujjatlariga ushbu qarordan kelib chiqadigan oʻzgartirish va qoʻshimchalar kiritish toʻgʻrisida takliflar kiritsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov zimmasiga yuklansin.